Αγώνες Αθλητριών Πανιωνίου 1926

Οι Α΄ Αγώνες Αθλητριών του γυναικείου τμήματος του Πανιωνίου διεξήχθησαν στις 5 Δεκεμβρίου 1926 στο Παναθηναϊκό Στάδιο με τη συμμετοχή 28 αθλητριών του συλλόγου και αποτελούν την πρώτη διοργάνωση γυναικείου αθλητισμού στίβου στην Ελλάδα. Οι αγώνες συνεχίστηκαν και τα επόμενα χρόνια με διοργανωτή τον Πανιώνιο και αναφέρονται στον αθηναϊκό τύπο ως "Γυναικείοι Αγώνες του Πανιωνίου". Οι αγώνες αυτοί υπήρξαν άτυπα γυναικεία πρωταθλήματα, δεδομένου πως δεν υπήρχε άλλη επίσημη διοργάνωση γυναικείου στίβου εκείνα τα χρόνια. Σταδιακά άρχισαν να μετέχουν σε αυτούς και αθλήτριες άλλων συλλόγων που δημιούργησαν γυναικείο αθλητικό τμήμα και αποτέλεσαν τον πρόδρομο του πανελλήνιου πρωταθλήματος γυναικών που ξεκίνησε το 1931.

 Οι πρώτες γυναικείες αθλητικές δραστηριότητες στην Ελλάδα καταγράφονται στις αρχές του 20ού αιώνα, κυρίως σε τένις, γκολφ και σουηδική γυμναστική. Δυναμική είσοδο των γυναικών στο στίβο έχουμε τη δεκαετία του ’20, ιδίως έπειτα από τη διοργάνωση της Ολυμπιάδας Γυναικών στο Παρίσι το 1922. Στην Ελλάδα οι πρώτοι επίσημοι γυναικείοι αγώνες έγιναν το 1926, με πρωτοβουλία του προέδρου του Πανιωνίου Δημητρού Δάλλα, με τη συμμετοχή αθλητριών του Πανιωνίου και μαθητριών του Διδασκαλείου Γυμναστικής. To 1926 ο Δάλλας δημιούργησε τμήμα γυναικείου αθλητισμού στον Πανιώνιο πολύ πριν ιδρυθεί η "Επιτροπή Γυναικείου Αθλητισμού" στον ΣΕΓΑΣ, την οποία ο Δάλλας εμπνεύστηκε και δημιούργησε το 1929 λίγο πριν από το θάνατό του. Στις 20 και 21 Ιουνίου 1926 στους ετήσιους εσωτερικούς αγώνες νέων αθλητών του συλλόγου αγωνίστηκαν για πρώτη φορά μπροστά σε κοινό οι νεανίδες και κορασίδες, οι "από καιρού προπονούμεναι δια τους αγώνας του Πανιωνίου" από τον γυμναστή Εμμανουήλ Μπαμιέρο. Νικήτριες σε αυτό το πρώτο εσωτερικό μίτιγκ του συλλόγου ήταν οι: Δήμητρα Παππά (60μ νεανίδων), Ε. Οικονομοπούλου (μήκος νεαν.), Λιλή Καραμπάτη (ύψος νεανίδων, μήκος κορασίδων), Μπεναρδή (50μ κορασ. α΄), Δεδεγιάν (50μ κορ. β΄). Ήταν το βάφτισμα του πυρός για τον ελληνικό γυναικείο στίβο. Αποτέλεσματα 60μ νεανίδων: Δήμητρα Παππά 9.8 50μ κορασίδων α΄: Σοφία Μπεναρδή 8.6 50μ κορασίδων β΄: Δεδεγιάν 9.2 μήκος νεανίδων: Ε. Οικονομοπούλου 3,49μ μήκος κορασίδων: Λιλή Καραμπάτη 3,63μ ύψος νεανίδων: Λιλή Καραμπάτη 1,14μ Μερικούς μήνες αργότερα ο Πανιώνιος διοργάνωσε τους πρώτους επίσημους αγώνες αθλητριών που ήταν ανοιχτοί και σε αθλήτριες εκτός του συλλόγου. Ήταν η πρώτη επίσημη διοργάνωση γυναικείου στίβου στην Ελλάδα και παρόλον ότι τελικά μετείχαν μόνο αθλήτριες του Πανιωνίου, οι αγώνες θεωρήθηκαν ως πρόκριμμα για τη συμμετοχή στους Πανελλήνιους Αθλητικούς Αγώνες γυναικών που σχεδιαζόταν να γίνουν δύο μήνες αργότερα με συμμετοχή και αθλητριών από τη Θεσσαλονίκη και τον Πειραιά: "Μετά δίμηνον θα τελεσθούν και Πανελλήνιοι Γυναικείοι αθλητικοί αγώνες, εις τους οποίους θα συμμετάσχουν και αθλήτριαι Πειραιώς και Θεσσαλονίκης." Τελικά πανελλήνιοι αγώνες δεν διεξήχθησαν, διότι στις άλλες πόλεις η μόνη γυναικεία αθλητική δραστηριότητα που υπήρχε αφορούσε στο βόλεϊ και στην κολύμβηση. Το βόλεϊ αποτελούσε το καταφύγιο πολλών ταλαντούχων κοριτσιών, διότι η ανδροκρατούμενη συντηρητική κοινωνία της εποχής το είχε αποδεχτεί ως γυναικεία αθλητική δραστηριότητα, σε αντίθεση με τη στιβική ενασχόληση που ακόμα θεωρείτο άσεμνη ή τέλος πάντων μη συμβατή με τη γυναικεία προσωπικότητα. Παρά το βροχερό καιρό τους αγώνες παρακολούθησε αρκετός κόσμος και σημείωσαν επιτυχία. Συμμετείχαν 28 αθλήτριες και έγιναν 7 αγωνίσματα νεανίδων (80μ, 200μ, λιθοβολία, δίσκος, μήκος, ύψος, σκυταλοδρομία 5Χ80μ) και 4 κορασίδων (50μ, λιθοβολία, δίσκος, σκυταλοδρομία 4Χ50μ). Πολυνίκης στις νεάνιδες αναδείχθηκε η Σοφία Μπεναρδή με 5 ατομικές νίκες (80μ, 200μ, λιθοβολία, δίσκος, μήκος) ενω μία νίκη είχε η Λάουρα Μπαχώμη (ύψος). Στις κορασίδες νίκησαν οι Ν. Ζησίμου (50μ), Γιαταγάνα (λιθοβολία) και Ε. Κουφουδάκη (δίσκος). Έγιναν, επίσης, σκυταλοδρομίες 5Χ80μ νεανίδων και 4Χ50μ κορασίδων. Στο τέλος των αγώνων στις νικήτριες απονεμήθηκαν βραβεία και διπλώματα. Οι αγώνες κινηματογραφήθηκαν: "Τις σπουδαιότερες φάσεις των αγωνισμάτων παρηκολούθησε κινηματογραφική μηχανή." Από τις αθλήτριες που μετείχαν είναι γνωστές οι εξής: Γεωργοπούλου, Μπαχώμη, Σουγιουτζόγλου, Μπεναρδή, Νομίδου, Καζάκου, Κάρμεν, Λώλη, Σβώλου, Ραϊτσίδου, Καρύδη, Κασίμη, Λουλουδάκη, Δεδεγιάν, Μ. Κοντού, Κ. Κοντού, Καραΐσκου, Γιαταγάνα, Ζησίμου, Δημητρίου, Κουφουδάκη. 1Μετείχαν 11 αθλήτριες και έγιναν δύο σειρές, από τις οποίες προκρίθηκαν έξι στον τελικό: Μπεναρδή, Μπαχώμη, Καρύδη, Σβώλου, Νομίδου, Καζάκου. Πέτρος Λινάρδος, "Η Σμύρνη του Πανιωνίου", 1998. Θοδωρής Μπελίτσος, "Οι Αγώνες Αθλητριών του Πανιωνίου (1926-1930) εισάγουν το γυναικείο αθλητισμό στην Ελλάδα", εφ. "Κυανέρυθρη Πλατεία", φ. 48 (27/10/2012). Γυναικείοι Αγώνες Πανιωνίου 1927 Γυναικείοι Αγώνες Πανιωνίου 1928 Γυναικείοι Αγώνες Πανιωνίου 1929 Γυναικείοι Αθλητικοί Αγώνες 1930